“Ons gee elke jaar ‘n ander medalje wat ’n stukkie geskiedenis van Despatch uitbeeld. Eers was dit ’n klein steentjie met ons steenoond se skoorsteen en nou ’n replika van die stene wat in dié oond gebak is,” sê Yvette Jonker van die Despatch Atletiekklub.
Despatch se oorsprong én naam is te danke aan die florerende baksteenbedryf in die laat 1800s. Die area aan rivierkant van die dorp is bekend vir sy kleigrond wat ideaal was vir bakstene van hoë kwaliteit.
Die dorp se naam is afgelei van die Engelse woord “despatch” wat verwys na die stene wat vanaf ’n stasie langs dié baksteengroef na Port Elizabeth versend is. Uit volksmond is daar met tyd na die stasie as Despatch verwys. Soos die stasie dorp geword het, het dié naam gebly.